b'\n_START_ARTICLE_\nEesti Spordig\xc3\xbcmnaasium\n_START_PARAGRAPH_\nEesti Spordig\xc3\xbcmnaasium, algse nimega Tallinna Spordiinternaatkool (l\xc3\xbchend TSIK), oli Tallinnas keskeriharidust andnud riiklik kool, mis tegutses aastail 1967\xe2\x80\x932000. Alates 2000. aastast j\xc3\xa4tkab spordialase hariduse andmist era\xc3\xb5ppeasutus Audentese Spordig\xc3\xbcmnaasium._NEWLINE_TSIK-i asupaigaks sai Tallinnas Tondi 84/88 asuv territoorium, omaaegne Tondi m\xc3\xb5is. M\xc3\xb5isaaegadest on s\xc3\xa4ilinud iidsed pargipuud ja kaks v\xc3\xa4ikest tiiki. Pargipuude keskele ehitati 1960.\xe2\x80\x931961. aastal hoonetekompleks Tallinna II Internaatkoolile, mille baasil alustas t\xc3\xb6\xc3\xb6d ka Spordiinternaatkool. II Internaatkoolilt p\xc3\xa4randuseks saadud hoonetekompleksile (peahoone, magalad, s\xc3\xb6\xc3\xb6kla ja katlamaja) on lisandunud spordihall (kilehall 1973\xe2\x80\x93200?), staadion, tennisekeskus ning v\xc3\xb5imlakompleks koos meditsiinikeskuse ruumidega (1978. a.)_NEWLINE_1. septembril 1972 loodi Tallinna Spordiinternaatkooli juurde suusatamise osakond TSIK-i Otep\xc3\xa4\xc3\xa4 filiaalina. Esimesel \xc3\xb5ppeaastal komplekteeriti 7. klass. Kool tegutses Otep\xc3\xa4\xc3\xa4 Internaatkooli baasil ja osakonna \xc3\xb5ppe- ja spordit\xc3\xb6\xc3\xb6 juhendamine pandi Otep\xc3\xa4\xc3\xa4 Internaatkooli direktorile.'